Vier dood, 11 beseer in taxi-ongeluk‘n Foto van die toneel. Foto: @StanfromIBF/Twitter Die N3-Noord is Maandagmiddag gesluit na ŉ gru-ongeluk waarin vier mense dood en elf ander beseer is. Volgens Athlenda Mathe, woordvoerder van Netcare 911, het ŉ minibus-taxi op die N3-noord, naby die PPC sement-fabriek in Germiston, omgeslaan, waarna die hoofweg gesluit is. Mathe het gesê vier vroue is op die toneel dood verklaar. Nog drie het ernstige beserings opgedoen. “Ons kan bevestig al die passasiers vroue was, behalwe die bestuurder.” Alle beseerdes is op die toneel gestabiliseer en na omliggende hospitale geneem vir verdere mediese behandeling. Een kritiek-beseerde vrou is per helikopter na ŉ Johannesburgse hospitaal geneem vir dringende mediese sorg. Die polisie ondersoek die oorsaak van die ongeluk en motoriste word aangeraai om alternatiewe roetes te gebruik.